Video: Helpende Hand gee kos, doeke in RustenburgSolidariteit Helpende Hand het doeke, formule en ander noodsaaklike bababenodighede oorhandig aan ma’s met jong babas wat deel is van niestakende gesinne in Rustenburg. Die ma’s is ook deur ’n berader toegespreek om hulle tydens hierdie krisistydperk te probeer motiveer. Solidariteit Helpende Hand het hierdie week sy noodleniging aan niestakende mynwerkers in die platinumgordel voortgesit deur voedsel en ander dringende benodighede te versprei. Tinka Pieterse, een van die ma’s by die geleentheid, het vertel dat die staking ’n enorme finansiële impak op haar gesin het. “Ons sukkel om die mas op te kom. Ons het basies die meeste van ons goed al verkoop. As die staking nie binnekort ophou nie, gaan ons ons huis ook verloor,” sê sy. ’n Ouma, Eleen du Preez, vertel dat haar kinders en kleinkinders vanweë die staking by haar moes intrek. “Die eerste maand kon ons nog probeer oorleef, maar intussen het my kinders deur die staking hul werk verloor. [Ek het my] huis vir almal oopgemaak, maar dit gaan nog steeds moeilik.” “Helpende Hand het oor die afgelope vyf weke meer as R700 000 se kos en ander dringende benodighede in die platinumgordel versprei,” sê dr. Danie Brink, uitvoerende direkteur van Helpende Hand. “Ons ondersteun ook reeds die voedingskemas van agt plaaslike skole en bied niestakende mynwerkers toegang tot emosionele en skuldberading.” Volgens Brink is talle skenkings reeds vanaf die publiek ontvang wat aansienlik help om die nood te verlig. “Ons is baie dankbaar vir elke skenking en finansiële bydrae wat ons ontvang, omdat elke bietjie bydra om die reusenood te verlig. Ons doen nogtans ’n beroep op die publiek om steeds tot die rampfonds by te dra, omdat ons voorsien dat hierdie krisis nie binnekort opgelos sal wees nie.” Kobus van der Linde, ‘n boer van Witrivier, het Woensdag met ‘n vragmotor vol nie-bederfbare produkte in Rustenburg opgedaag. Die produkte is deur lede van die Witrivier-gemeenskap geskenk. Nadat Van der Linde die vragmotor leeg gemaak het, het hy weer gery en met nog ‘n vol vragmotor produkte teruggekeer. Om betrokke te raak besoek www.staaknie.co.za